Tragedie tref bekende rugbyspeler se gesinJannie du Plessis gedurende sy tyd by Montpellier in Frankryk. (Foto: REMY GABALDA / AFP) Die voormalige Springbokspeler en huidige Leeusstut Jannie du Plessis en sy vrou, Ronel, se eenjarige seuntjie het Dinsdag in ’n swembad verdrink. Medelye het Dinsdagoggend op sosiale media ingestroom nadat die oud-Springbokspeler en televisie-aanbieder Toks van der Linde dié nuus bekend gemaak het. Die tragedie het hom glo op Du Plessis se 39ste verjaarsdag afgespeel. Volgens Van der Linde is die seuntjie Sondag gedoop. “My hart is stukkend, stukkend, stukkend. Bid asseblief vir Jannie en sy familie, asseblief,” het Van der Linde geskryf. Rudolf Straeuli, uitvoerende hoof van die Leeus, het vanoggend by navraag aan Maroela Media gesê hy gaan nie in dié stadium kommentaar op die voorval lewer nie, maar die span dra Du Plessis en sy gesin in hul gebede op. Straeuli het voorts gevra dat die gesin se privaatheid gedurende hierdie moeilike tyd gerespekteer word. Du Plessis het hom einde 2019 by die Leeus aangesluit. Hy het vantevore ook vir die Haaie, Montpellier in Frankryk en die Springbokke uitgedraf. Please pray for jannie du Plessis and his family his son of 1 year old drown last night my hart is broken broken broken @SuperSportTV @kykNETtv #So so sad pic.twitter.com/pFwA2cSs2R — Toks van der Linde (@toksvdl) November 17, 2021